钦定古今图书集成/明伦汇编/氏族典/第156卷 > 《廖用贤尚友录》 > 源怀
## 钦定古今图书集成/明伦汇编/氏族典/第156卷 > 《廖用贤尚友录》 > 源怀

按《魏书源贺传》：“延弟思礼，后赐名怀。谦恭宽雅有大
度。高宗末为侍御中散。父贺辞老，诏怀受父爵，拜征
南将军。寻为持节，督诸军屯于漠南。还除殿中尚书，
出为长安镇将、雍州刺史。清俭有惠政。岁馀，复拜殿
中尚书，加侍中，参都曹事。又督诸军，征蠕蠕，迁尚书
令，参议律令。后例降为公，除司州刺史，从驾南征，加”
卫大将军，领中军事，母忧去职。十九年，除征北大将
军、夏州刺史，转都督雍岐东秦诸军事、征西大将军、
雍州刺史。景明二年，征为尚书左仆射，加特进，除车
骑大将军、凉州大中正。又诏为使持节，加侍中、行台，
巡行北边六镇。恒、燕、朔三州，连年旱俭，百姓困敝，怀
衔命巡抚，存恤有方，奉公不挠。正始元年九月，《蠕蠕》
率十二万骑六道并进，诏怀以本官加使持节、侍中，
出据北蕃，指授规略，皆以便宜从事。怀至云中，蠕蠕
亡遁。迁骠骑大将军。三年卒。赠司徒、冀州刺史，兼吏
部尚书，谥惠公。有七子。